РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/449-14

17. децембар 2014. године

Б е о г р а д

**З А П И С Н И К**

**27. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ**

**САМОУПРАВУ, ОДРЖАНЕ 17. ДЕЦЕМБРА 2014. ГОДИНЕ**

Седница је почела у 17,00 часова.

Седници је председавао Петар Петровић, председник Одбора.

Седници су присуствовали чланови Одбора: Биљана Илић Стошић, Биљана Савовић, Мирјана Андрић, Мехо Омеровић, Живан Ђуришић, Тања Томашевић Дамњановић, Владимир Ђукановић, Неђо Јовановић и Велинка Тошић.

Седници су присуствовали Сузана Спасојевић (заменик Милетића Михајловића) и Светислав Вукмирица (заменик Драгана Пауновића).

Седници нису присуствовали чланови Одбора: Александар Мартиновић, Балша Божовић, Јован Марковић, Ласло Варга и Олгица Батић, нити њихови заменици.

Седници је присуствола и народни посланик Милена Турк.

Седници је, као представник предлагача закона, присуствовала народни посланик Биљана Пантић Пиља, а као представник Високог савета судства седници је присуствовао Мирољуб Томић, изборни члан Високог савета судства.

На предлог председника Одбора утврђен је следећи

Д н е в н и р е д:

1. Разматрање Предлога закона о измени и допуни Закона о извршењу и обезбеђењу, који је поднела група од 131 народног посланика (број 011-4373/14 од 4. децембра 2014. године), у појединостима;
2. Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-4501/14, од 11. децембра 2014. године);
3. Разно.

Пре преласка на рад по утврђеном дневном реду усвојен је, без примедаба, записник са 26. седнице Одбора.

**Прва тачка дневног реда:** **Разматрање Предлога закона о** **извршењу и обезбеђењу, у начелу**

Биљана Пантић Пиљаје, као представник предлагача закона, обавестила Одбор да предлагач закона није прихватио амандмане поднете на Предлог закона.

Неђо Јовановић је, тим поводом, истакао да предлагач закона, имајући у виду начелну расправу на седници Народне скупштине, треба још једном да размотри амандман који је он поднео на члан 1. Предлога закона. Поново је указао да би у ставу 1. требало прецизирати да су извршни повериоци јавна и јавна комунална предузећа, јер је одређивање јавних предузећа као предузећа која врше „комуналне и сличне услуге“ неодређено и непрецизно, а јасно је да се ради о услугама које пружају јавна и јавна комунална предузећа. Осим тога, рок од пет дана, утврђен у ставу 3. требало би ускладити са другим одредбама закона којима је одређен рок од пет радних дана. Такође је нагласио да би се усвајањем амандмана који је поднео на овај члан спречила могућност да извршни поверилац привилегује извршитеље у случајевима кад Комора не одреди извршитеља и јасније би се регулисала ситуација кад је извршитељ обавезан да одбаци предлог за извршење. Предложио је, стога, да и предлагач и чланови Одбора још једном размотре ове разлоге, те да се предложено решење побољша подношењем амандмана Одбора.

Живан Ђуришић и Мехо Омеровић сложили су се са изнетим аргументима.

Одбор је, међутим, гласањем са три гласа „за“ седам гласова „против и једним уздржаним гласом (један члан Одбора није гласао), одлучио да не прихвати поднете амандмане и да поднесе следећи

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о измени и допуни Закона о извршењу и обезбеђењу.

Одбор је одлучио да предложи Народној скупштини да **одбије** следеће амандмане: - на члан 1. који је поднео народни посланик Слободан Хомен;

- на члан 1. који је поднела народни посланик Снежана Маловић;

- на члан 1. који су заједно поднели народни посланици Марко Ђуришић, Јанко Веселиновић и Биљана Хасановић Кораћ;

- на члан 1. који је поднео народни посланик Неђо Јовановић;

- на члан 1. који су заједно поднели народни посланици Весна Мартиновић, Гордана Чомић и Борислав Стефановић;

- на члан 3. који је поднела народни посалник Снежана Маловић.

Представник предлагача закона на седници Одбора није прихватио амандмане поднете на Предлог закона.

За известиоца Одбора на седници Народне скупштине одређен је Петар Петровић, председник Одбора.

**Друга тачка дневног реда**: **Разматрање Предлога одлуке о избору судија који се први пут бирају на судијску функцију, који је поднео Високи савет судства**

Мирољуб Томић упознао је чланове Одбора са процедуром спроведеном у Високом савету судства за избор дванаест судија који се први пут бирају на судијску функцију. Комисија, коју је образовао Високи савет судства, обавила је разговор са свим кандидатима који су поднели пријаве на конкурс за избор судија основних судова у Крагујецу, Ивањици, Новом Пазару и Сјеници. Комисија је разговор са кандидатима обавила у седишту Високог савета судства, осим са кандидатима који су поднели пријаве за основне судове у Новом Пазару и Сјеници, са којима је, због удаљености и већег броја кандидата који су конкурисали за оба ова суда истовремено, разговор обављен у Новом Пазару. М. Томић је нагласио да се приликом одлучивања о избору кандидата Комисија, чији је и сам био члан, руководила резултатима и оценама рада кандидата и мишљењем колегијума суда и инстанционо вишег суда за кандидате из реда судијских помоћника, као и оценама са студија.

На основу чл. 51. и 201. Пословника Народне скупштине, Одбор је одлучио да поднесе следећи

И З В Е Ш Т А Ј

Одбор за правосуђе, државну управу и локалну самоуправу констатовао је да је Предлог одлуке о избору судија који се први пут бирају на судијску функцију Високи савет судства поднео као овлашћени предлагач, у складу са чланом 13. алинеја трећа Закона о Високом савету судства.

Одбор је одлучио да предложи Народној скупштини да прихвати Предлог одлуке о избору судија који се први пут бирају на судијску функцију.

За известиоца Одбора на седници Народне скупштине одређен је Петар Петровић, председник Одбора.

**Трећа тачка дневног реда: Разно**

У оквиру ове тачке дневног реда председник Одбора обавестио је чланове Одбора о посети делегације Представничког дома Конгреса САД Народној скупштини која је затражила сусрет са члановима Посланичке групе пријатељства, Одбора за контролу служби безбедности и Одбора за правосуђе, државну управу и локалну самоуправу, па је позвао чланове Одбора да узму учешће на састанку који ће се одржати 19. децембра 2014. године.

Седница је завршена у 17,35 часова.

СЕКРЕТАР ПРЕДСЕДНИК

Љиљана Милетић Живковић Петар Петровић